Джру Голідэй

**Джру Голідэй** (;  12 чэрвеня 1990 году, Чатсўорт, Каліфорнія) — амэрыканскі прафэсійны баскетбаліст, які выступае за «Портлэнд Трэйл Блэйзэрз» у НБА. Голідэй двойчы браў удзел у матчы ўсіх зорак НБА ды быў шасьціразовым удзельнікам сымбалічнай усеабарончай зборнай НБА. Ён таксама здабываў залаты мэдаль у складзе зборнай ЗША на летніх Алімпійскіх гульнях 2020 і 2024 гадоў. Зважаецца адным з найлепшых абаронцаў у гісторыі НБА.

## Кар’ера
Голідэй пачаў свае выступы ў студэнцкім баскетболе, абараняючы колеры каманды Каліфарнійскага ўнівэрсытэту ў Лос-Анджэлесе. У 2009 годзе быў абраны на драфце НБА клюбам «Філадэлфія Сэвэнці Сыксэрз» пад агульным 17-м нумарам.

3 красавіка 2010 году спартовец назьбіраў рэкордныя для сэзону 25 пунктаў у матчы супраць «Таронта Рэптарз». 5 лістапада 2010 году Голідэй усталяваў новы максымум сваёй кар’еры, паклаўшы на свой рахунак у матчы супраць «Кліўлэнд Кавальерз» 29 пунктаў. 2 лютага 2011 году ён зрабіў свой першы ў кар’еры трыпл-дабл з 11-ю пунктамі, 10-ю падборамі і 11-ю перадачамі ў гульні супраць «Нью-Джэрзі Нэтс». 17 сакавіка 2012 году Голідэй усталяваў новы асабісты рэкорд, набраўшы 30 пунктаў у матчы супраць «Чыкага Булз».

Абаронца згуляў чатыры сэзоны за каманду зь Філадэлфіі, перш чым ён быў абменены ў «Нью-Арлеан Пэліканз» у 2013 годзе. Ягоны сэзон 2013—14 гадоў скончыўся заўчасна пасьля заключнай апэрацыі ў лютым 2014 году ў сувязі зь пераломам правай галёнкі. Праз траўму галёнкі Голідэй не гуляў з 8 студзеня. 5 студзеня 2015 году ў матчы супраць «Вашынгтон Ўізардс» абаронца зарабіў 5000 пунктаў за кар’еру. 18 лютага ён выбыў на тры тыдні праз пашкоджаньне правай нагі. Голідэй вярнуўся на пляцоўку значна пазьней, чым першапачаткова чакалася, зьявіўшыся з лавы запасных 10 красавіка ў матчы супраць «Фінікс Санз», пасьля таго, як прапусьціў 41 гульню.

У 2020 годзе гулец паводле дамову абмену трапіў у «Мілўокі Бакс», зь якой здабыў свой першы чэмпіёнскі тытул НБА ў 2021 годзе. Пазьней Голідэй быў абменены ў «Бостан Сэлтыкс» у 2023 годзе. 10 красавіка 2024 году Голідэй пагадзіўся падоўжыць кантракт з «Сэлтыкс» на чатыры гады за 135 мільёнаў даляраў з гарантыяй у 100 мільёнаў даляраў. Паводле ўмоваў пагадненьне было разьлічанае да канца сэзону 2027—2028 гадоў. У першай гульні фіналу Ўсходняй канфэрэнцыі супраць «Індыяны Пэйсэрз» 21 траўня Голідэй усталяваў рэкорд сэзону, зарабіўшы 28 пунктаў, зрабіўшы 7 падбораў і 8 перадачаў, а таксама ўчыніўшы тры перахопы. У выніку ягоная каманда перамагла ў авэртайме зь лікам 133:128. Ён таксама стаў першым гульцом у гісторыі НБА, які назьбіраў у сярэднім ня менш за 18 пунктаў, а таксама зрабіў сем падбораў і пяць перадачаў з кідкамі 50—40—100 у фінальных сэрыях канфэрэнцыі. У другой гульні фіналу НБА супраць «Далас Мавэрыкс» 9 чэрвеня Голідэй паклаў на свой рахунак 26 пунктаў і зрабіў 11 падбораў, чым забясьпечыў перамогу свайго клюбу зь лікам 105:98. Ён стаў першым абаронцам, які назьбіраў ня менш за 25 пунктаў і зрабіў 10 падбораў, кідаючы мячы з выніковасьцю ў 75% або лепш у фінальным матчы НБА. У выніку гулец як і сэзон таму стаў чэмпіёнам лігі. 7 ліпеня 2025 году Голідэй быў абменены ў «Портлэнд Трэйл Блэйзэрз» на Анфэрні Сайманза.

## Крыніцы

## Вонкавыя спасылкі
* Профіль на сайце НБА
* Статыстыка на сайце Basketball-Reference.com

Катэгорыя:Баскетбалісты і баскетбалісткі на летніх Алімпійскіх гульнях 2020 году
Катэгорыя:Баскетбалісты і баскетбалісткі на летніх Алімпійскіх гульнях 2024 году
Катэгорыя:Баскетбалісты ЗША
Катэгорыя:Чэмпіёны летніх Алімпійскіх гульняў 2020 году
Катэгорыя:Чэмпіёны летніх Алімпійскіх гульняў 2024 году